Sudirman_(penyanyi)
Sakit dan kematian
Sudirman terlantar di hospital selama 6 bulan. Doktor dapat mengenalpasti penyakitnya, namun ia tidak boleh dirawat. Sudirman kemudian dibawa pulang ke rumah kakaknya, Rodziah di Bangsar, Kuala Lumpur di mana beliau menghabiskan hari-hari terakhir hidupnya. Hanya peminat dan rakan terdekatnya sahaja dibenarkan meluangkan masa selama beberapa jam terakhir bersama Sudirman. Dalam tempoh itu, beliau tidak ke mana-mana kecuali ke rumah kakaknya selama seminggu. "Dia mahu peminat-peminatnya melihat dia sihat, ceria, penghibur yang hebat, sebagai hero di pentas. Sememangnya dia tidak mahu meninggalkan kenangan yang teramat sedih di hati peminat setelah melihat dia terlantar sakit dan meninggal dunia," menurut kakak Sudirman, Rodziah apabila ditanya apakah Sudirman sendiri yang tidak mahu orang lain melihat dia sakit selain adik-beradiknya. Bekas Timbalan Menteri Dalam Negeri, Radzi Sheikh Ahmad (yang mempunyai hubungan kekeluargaan dengan Sudirman) berkata sebelah badan Sudirman lumpuh pada September 1991 dan keadaannya menjadi tenat beberapa minggu sebelum kematiannya sehingga tidak boleh makan, bercakap dan bergerak. Pada 22 Februari 1992 (bersamaan 18 Syaaban 1412 Hijrah), hari Sabtu jam 4:00 pagi, sebelum subuh, ketika berusia 37 tahun,  Sudirman telah kembali ke Rahmatullah di rumah kakaknya, Datin Rodziah Haji Arshad yang beralamat di No. 16, Jalan Taban Satu, Lucky Garden, Bangsar Park, Kuala Lumpur setelah 7 bulan menghidap penyakit radang paru-paru (pneumonia). Kematian beliau sekaligus telah mengakhiri spekulasi dan khabar angin pelbagai pihak selama ini mengenai keadaannya selepas diserang penyakit ganjil, diikuti dengan satu laporan akhbar Sarawak kononnya Sudirman meninggal dunia di London, England. Jenazah Allahyarham telah dibawa pulang ke Temerloh dan disemadikan di Tanah Perkuburan Islam Kampung Chengal, Temerloh pada hari yang sama, jam 3:45 petang berdekatan dengan pusara ibu bapanya (selang beberapa baris). Ia merupakan permintaan terakhirnya. Ribuan peminat setia termasuk Perdana Menteri Malaysia ketika itu, Dato' Seri Dr. Mahathir Mohamad (kini "Tun") telah menziarahi jenazah Allahyarham yang dianggap sebagai suatu kehilangan yang besar bagi dunia hiburan tanah air. Timbalan Perdana Menteri, Abdul Ghafar Baba turut melahirkan rasa terima kasih Kerajaan atas sumbangan Sudirman kepada negara. "Semua orang mengenali sumbangan Sudirman dalam industri hiburan,". Kira-kira 2,000 orang daripada pelbagai kaum yang mengetahui berita kematian Sudirman diberi kesempatan menatapi wajah jenazahnya buat kali terakhir di rumah ibu tirinya di Kampung Tok Embun, Mentakab. Sehari selepas kematiannya, pada 23 Februari 1992, Berita Minggu melaporkan bahawa banglo dua tingkat di Jalan Taban 1, Bangsar, Kuala Lumpur telah dihebahkan sebagai tempat "persembunyian" Sudirman sepanjang tujuh bulan beliau terlantar sakit. Pada Mei 1992 (3 bulan selepas kematiannya), bersempena ulang tahun kelahiran Sudirman ke-38, syarikat rakaman Rediffusion Records (REDIREC) telah melancarkan sebuah lagu khas bertajuk "Dir". Lagu ini menyingkap sumbangan dan jasa bakti Allahyarham Sudirman dalam industri seni. Ia dicipta oleh Azmi Hashim dengan liriknya ditulis oleh Habsah Hassan dan dipersembahkan oleh Rahim Maarof. Lirik lagu ini berkisarkan tentang kehidupan Sudirman yang secara lahir penuh kegemilangan, namun tiada sesiapapun tahu mengenai penderitaan yang dialaminya. Ia dimuatkan dalam album Din Dan Koleksi yang dikeluarkan pada Jun 1992.